Nofs l-istudenti li għamlu l-eżamijiet tal-Benċmark kisbu aktar minn 70 marka fil-Malti, fl-Ingliż u fil-Matematika. Fi stqarrija tal-gvern kien spjegat li kien hemm 1,729 tifel u 2,004 tifla, li għamlu dawn l-eżamijiet li jfisser 93 fil-mija tal-istudenti kollha li setgħu jagħmlu l-Benċmark. Fil-Malti u fl-Ingliż l-istudenti kellhom sessjoni ta’ Taħdit (20 marka), sessjoni ta’ Fehim mis-Smigħ (20 marka), sessjoni ta’ Fehim mill-Qari (30 marka) u sessjoni ta’ Kitba (30 marka). Fil-Malti l-marka medjana nazzjonali f’kull taqsima kienet: 17 fit-Taħdit, 18 fis-Smigħ, 24 fil-Qari u 20 fil-Kitba. Il-marka medjana nazzjonali globali fil-Malti kienet 79. Fl-Ingliż il-marka medjana nazzjonali f’kull taqsima kienet: 17 fit-Taħdit, 17 fil-Fehim mis-Smigħ, 22 fil-Fehim mill-Qari u 17 fil-Kitba. Il-marka medjana nazzjonali globali fl-Ingliż kienet 73. Fil-Matematika kien hemm żewġ taqsimiet: il-karta Mentali (20 marka) u l-karta tal-Kitba (80 marka). Il-marka medjana tal-karta Mentali kienet 16 u dik tal-karta tal-Kitba kienet 54.  Il-marka medjana nazzjonali globali fil-Matematika kienet 70. Dawn iċ-ċifri juru li nofs l-istudenti li għamlu l-eżerċizzju tal- Benċmark kisbu 79 marka jew aktar fil-Malti, 73 marka jew aktar fl-Ingliż u 70 marka jew aktar fil-Matematika. Fl-istqarrija ntqal li l -eżamijiet tal-Benċmark saru fl-aħħar ta’ Mejju u l-bidu ta’ Ġunju f’62 skola Primarja tal-Istat, 21 skola Primarja tal-Knisja u 7 skejjel Primarji Indipendenti. Fosthom kien hemm tliet  skejjel tal-Knisja li kellhom klassijiet tas-sitt sena tal-Primarja għall-ewwel darba li pparteċipaw fil-Benċmark ta’ din is-sena. Kull karta tal-Benċmark ġiet immarkata minn żewġ eżaminaturi mingħajr ma nkiteb xejn fuq l-iskritt biex ma jinfluwenzawx lil xulxin. Dan l-eżerċizzju sar minn 112-il eżaminatur: 44 għall-karti tal-Malti, 40 għall-karti tal-Ingliż u 28 għall-Matematika. Ir-riżultati li kisbu l-istudenti ntbagħtu lill-iskejjel fl-ewwel ġimgħa ta’ Lulju u lill-istudenti ntbagħtulhom fis-7 ta’ Lulju 2014. Fihom kien hemm indikata l-marka li kiseb kull tifel u tifla f’kull taqsima tat-tliet suġġetti li fihom it-tfal kienu assessjati fil- Benċmark. Kien hemm indikat ukoll il-marka medjana nazzjonali għal kull taqsima tat-tliet suġġetti. B’hekk il-ġenituri setgħu jiġġudikaw huma stess kif marru wliedhom f’kull suġġett u kif jipparagunaw mal-marka medjana nazzjonali. Matul din is-sena saru diversi laqgħat ta’ informazzjoni u diskussjoni dwar il-Benċmark mal-ġenituri, l-għalliema u mal-kapijiet tal-iskejjel, kemm f’Malta kif ukoll f’Għawdex. Il-karti tal-Benċmark 2014 se jkunu jistgħu jitniżżlu mis-sit elettroniku http://www.curriculum.gov.mt taħt it-taqsima Examinations and Benchmark .